S-57/2012

Mál þetta, sem tekið var til dóms 27. nóvember sl. var höfðað 30. október 2012 af lögreglustjóranum á Sauðárkróki á hendur S-kk-þgf H-kk-þgf J-kk-þgf, fæddum 16. febrúar 1989, til heimilis að Ægisstíg 5, Sauðárkróki, „fyrir eftirtalin umferðarlaga- og fíkniefnalagabrot:

I.

Fyrir umferðarlagabrot, með því að hafa um sexleytið seinnipart föstudagsins 22. júní 2012 ekið bifreiðinni YX-173 sviptur ökurétti og undir áhrifum fíkniefna (tetrahýdrókannabínól í blóði mældist 5,0 ng/ml) frá bílastæði N1 verslunarinnar við Ártorg á Sauðárkróki, ekið áleiðis frá bílastæðinu, snúið við og lagt bifreiðinni aftur við sömu verslun.

Telst þetta varða við 1. mgr. sbr. 2. mgr. 45. gr. a. og 48. gr. sbr. 100. gr. umferðarlaga nr. 50/1987.

II.

Fyrir fíkniefnalagabrot, með því að hafa átt og haft í vörslum sínum 1,26 grömm af amfetamíni sem hann framvísaði þegar lögreglan hafði afskipti af honum fyrir framan N1 verslunina við Ártorg á Sauðárkróki föstudaginn 22. júní 2012.

Telst þetta varða við 2. gr., sbr. 5. gr. laga um ávana- og fíkniefni nr. 65/1974 með áorðnum breytingum, sbr. 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og greiðslu alls sakarkostnaðar. Þess er jafnframt krafist að ákærði verður dæmdur til sviptingar ökuréttar skv. 101. gr. og 102. gr. umferðarlaga nr. 50/1987. Ennfremur er þess krafist að haldlögð fíkniefni sem um ræðir í ákærulið II. verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

B

Ákærði sótti þing þegar málið var þingfest 27. nóvember sl. og játaði þá skýlaust háttsemi þá sem honum er í ákæru gefin að sök. Játning ákærða er í samræmi við önnur gögn málsins og telst sekt hans nægilega sönnuð en brot ákærða eru réttilega færð til refsiákvæða í ákæru. Áður en málið var tekið til dóms tjáði sækjandi sig um ákvörðun viðurlaga.

Samkvæmt sakavottorði gekkst ákærði fimm sinnum á árunum 2007 til 2009 undir greiðslu sektar vegna brota gegn lögum um ávana- og fíkniefni. Þá var hann í desember 2009 sakfelldur fyrir akstur undir áhrifum ávana- og fíkniefna og sviptur ökurétti í eitt ár. Loks var hann hinn 5. maí 2011 dæmdur í tveggja mánaða fangelsi, skilorðsbundið til tveggja ára, fyrir eignaspjöll, brot gegn lögum um ávana- og fíkniefni og akstur undir áhrifum fíkniefna. Með dómi þessum var hann jafnframt sviptur ökurétti í fimm ár.

Við ákvörðun refsingar ákærða ber að horfa til sakarferils hans og þá skal og taka tillit til skýlausrar játningar hans hér fyrir dómi. Með broti því sem ákærði er nú sakfelldur fyrir hefur hann rofið skilorð frá 5. maí 2011. Í samræmi við ákvæði 60. gr. almennra hegningarlaga nr. 19/1940 ber að taka skilorðsdóminn upp og dæma málin í einu lagi og ákvarða ákærða refsingu eftir ákvæðum 77. gr. nefndra hegningarlaga. Áralöng dómvenja er að dæma 30 daga óskilorðsbundið fangelsi þegar ölvunarakstur eða akstur undir áhrifum ávana- og fíkniefna er ítrekaður öðru sinni. Að þessu virtu þykir refsing ákærða hæfilega ákveðin fangelsi í þrjá mánuði en fullnustu tveggja mánaða refsingarinnar er frestað og skal hún niður falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði er nú sakfelldur í þriðja sinn fyrir akstur undir áhrifum fíkniefna þannig að ítrekunaráhrifa gætir á milli brota hans og ber því að svipta hann ökurétti ævilangt líkt og mælt er fyrir um í 3. mgr. 101. gr. umferðarlaga nr. 50/1987.

Með vísan til þeirra ákvæða sem í ákæru greinir eru gerð upptæk fíkniefni þau sem lögregla lagði hald á við rannsókn málsins.

Loks verður ákærði með vísan til 1. mgr. 218. gr. laga um meðferð sakamála dæmdur til að greiða allan sakarkostnað. Samkvæmt yfirliti sækjanda nam sakarkostnaður 109.577 krónum en sakarkostnaður féll ekki til við meðferð málsins fyrir dóminum.

Af hálfu ákæruvaldsins sótti málið B-kk-nf I-kk-nf Ó-kk-nf fulltrúi lögreglustjórans á Sauðárkróki.

H-kk-nf H-kk-nf héraðsdómari kveður upp dóm þennan.

Dómsorð:

Ákærði, S-kk-nf H-kk-nf J-kk-nf, sæti fangelsi í þrjá mánuði en fullnustu tveggja mánaða af refsingunni er frestað og skal sá hluti hennar falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt frá birtingu dómsins að telja.

Ákærði greiði 109.577 krónur í sakarkostnað

Upptæk eru 1,26 grömm af amfetamíni.

H-kk-nf H-kk-nf